SENA แย้มยอดขาย Q2 โตเด่นกว่า Q1 มั่นใจปีนี้เข้าเป้า 1.1 หมื่นลบ.
SENA แย้มยอดขาย Q2 โตเด่นกว่า Q1 มั่นใจปีนี้เข้าเป้า 1.1 หมื่นลบ. พร้อมลุยผุด 18 โครงการใหม่ มูลค่ากว่า 1.6 หมื่นลบ.
10 มิ.ย. 2564

น.ส.อธิกา บุญรอดชู ผู้อำนวยการ ฝ่ายจัดสรรเงินทุนและการลงทุน บริษัท เสนาดีเวลลอปเม้นท์ จำกัด (มหาชน) หรือ SENA เปิดเผยว่า บริษัทคาดยอดขายในไตรมาส 2/64 จะทำได้ดีกว่าไตรมาส 1/64 หลัง 2 เดือนที่ผ่านมา (เม.ย.-พ.ค.64) มียอดขายรวมกับยอดจองแล้วจำนวน 1,500 ล้านบาท เพิ่มขึ้นเมื่อเทียบไตรมาส 1/64 ที่มียอดขาย 1,000 ล้านบาท โดยในไตรมาสนี้เน้นการขายโครงการในสต็อกที่ปัจจุบันมีอยู่ 5,097 ล้านบาท เพื่อให้สามารถรับรู้รายได้เข้ามาได้ทันที ซึ่งไม่ได้มีการเปิดตัวโครงการใหม่
ขณะที่แผนการเปิดตัวโครงการใหม่ในปีนี้ บริษัทได้ปรับเพิ่มจำนวนเป็น 18 โครงการ มูลค่ารวม 16,764 ล้านบาท แบ่งเป็น โครงการร่วมลงทุน (JV) จำนวน 8 โครงการ, โครงการที่ SENA พัฒนาเอง จำนวน 10 โครงการ จากแผนเดิมจะเปิดตัวโครงการใหม่รวม  17 โครงการ มูลค่ารวม 15,700 ล้านบาท ซึ่งเน้นโครงการขนาดเล็กมากขึ้นเพื่อให้สอดรับกับสถานการณ์ปัจจุบัน
ส่วนไตรมาส 3/64 จะมีการเปิดตัว 8 โครงการ ประกอบด้วย Sena Kith Chalong Krung-Ladkrabang Phase 1 (JV), Sena Vela Thepharak (JV), Eco Town Rangsit-Station Phase 1, Sena Ville Ramindra Phase 3, Sena Village Ramindra KM.9, Sena Village Bang Phun, Sena Kith Bang Pu (JV) และ Niche Mono Rama 9 Phase 1 (JV)
นอกจากนี้ ยังมีอีก 9 โครงการที่จะเปิดตัวในไตรมาส 4/64 ประกอบด้วย Sena Kith Saphanmai (JV), Sena Kith Klong 4 Phase 1, Sena Kith MRT Bangkae Phase 2, Niche Pride Ekkamai (JV), Niche Mono Tiwanon 8, Sena Kith BTS Sridan (JV), Eco Town Ramindra KM.9 Phase 1, Sena Vilva Ladkrabang (Townhouse) (JV) และ Sena Kith Klong 1 (JV)
ส่วนอีก 1 โครงการ ได้เปิดตัวไปแล้วในไตรมาส 1/64 ได้แก่ Sena Kith Westgate-Bangbuathong (JV)
น.ส.อธิกา กล่าวว่า บริษัทยังคงเป้าหมายยอดขายในปี 64 จะทำได้ 11,083 ล้านบาท โดยไตรมาส 1/64 ทำได้แล้ว 1,050 ล้านบาท และยอดโอนคาดว่าจะเติบโต 13% มาที่ 10,046 ล้านบาท ซึ่งไตรมาสแรกทำได้แล้ว 1,344 ล้านบาท โดยปัจจุบันมียอดขายรอโอนอยู่ที่ 7,399 ล้านบาท คาดว่าจะสามารถรับรู้รายได้ในปีนี้ 4,390 ล้านบาท และ 3,009 ล้านบาทในปี 65